”Pactul pentru bunăstare” propus de Dăncilă, ignorat: Doar puțin peste 6.000 de români l-au semnat, deși PSD numără aproape 600.000 de membri / Nicio semnătură din Videle, orașul șefei PSD

”Pactul Național pentru bunăstarea românilor”, făcut public pe 13 septembrie de candidata PSD la prezidențiale, Viorica Dăncilă, a fost semnat până astăzi de doar 6.630 de români. Un număr infim de semnături, care arată că propunerile șefei PSD sunt ignorate inclusiv de membrii de partid.

PSD numără aproximativ 600.000 de membri, ceea ce înseamnă că mai puțin de 1% dintre ei au semnat pactul în cele 13 zile de când a fost urcat pe site-ul petitieonline.com sub deviza ”Spune nu tăierii pensiilor și salariilor”.

Niciun semnatar nu provine din Videle, orașul Vioricăi Dăncilă, sau din celelalte orașe din Teleorman, fief social-democrat. Excepție face Alexandria, oraș din care 24 de persoane au semnat online pactul șefei PSD.

Viorica Dăncilă a lansat, pe 13 septembrie, pe Facebook, propria sa versiune de acord transpartinic: un Pact național pentru bunăstarea românilor. Candidata PSD la prezidențiale a acuzat partidele de dreapta că vor politici de austeritate și le-a cerut ”o minimă asigurare scrisă din partea întregii clase politice că nu li se vor tăia salariile și pensiile, așa cum s-a făcut în guvernarea 2010-2012” (detalii aici).

O zi mai târziu, pe 14 septembrie, Viorica Dăncilă a trimis partidelor ”Pactul pentru bunăstarea românilor”, dar a fost ridiculizată pentru gafa pe care a făcut-o: a transmis documentul de pe adresa de e-mail a lui Liviu Dragnea (vezi aici).

Partidele politice au ignorat pactul propus de Dăncilă, dar nu s-au ferit să profite de situație pentru a lansa o serie de atacuri la moduo în care PSD a guvernat România în ultimii trei ani.

Raluca Turcan, prim-vicepreședinte PNL, a declarat că ”PSD a semnat deja un pact pentru bunăstarea pilelor și beizadelelor” și că Viorica Dăncilă ar trebui să vină în fața Parlamentului pentru a obține votul de încredere (detalii aici).

La rândul său, liderul USR, Dan Barna, i-a transmis premierului că va putea să discute despre un astfel de pact doar dacă vor fi de acord cu anticipatele, iar Dăncilă și PSD vor pleca de la guvernare (detalii aici).

Până și sindicatele din CNS Cartel ALFA au denunțat ”Pactul pentru bunăstarea românilor” propus de Dăncilă. Președintele confederației sindicale, Bogdan Hossu, a calificat propunerea drept ”un document ipocrit și populist” (detalii aici).

Foto: Inquam Photos / Octav Ganea